**LĒMUMS**

Liepājā

|  |  |
| --- | --- |
| 2023. gada 20. aprīlī | Nr.116/4  (prot. Nr.4, 10.§) |

Par nekustamā īpašuma nodošanu

Liepājas valstspilsētas pašvaldībā saņemta Liepājas speciālās ekonomiskās zonas pārvaldes 2023. gada 29. marta vēstule Nr.1.10/219 “Par nekustamo īpašumu Meldru ielā 7”, kurā lūgts izskatīt jautājumu par Liepājas valstspilsētas pašvaldībai piederoša nekustamā īpašuma Meldru ielā 7, Liepājā nodošanu bez atlīdzības Liepājas speciālas ekonomiskās zonas pārvaldes īpašumā bijušās rūpnīcas “Liepājas metalurgs” teritorijas perspektīvās attīstības programmā noteikto darbību īstenošanai, par ko 2021. gada 9. jūlijā vienojās Liepājas pilsētas pašvaldības iestāde “Liepājas pilsētas pašvaldības administrācija” un Liepājā speciālās ekonomiskās zonas pārvalde, noslēdzot starpresoru vienošanos.

Nekustamais īpašums Meldru ielā 7, Liepājā, kadastra Nr.17000230146, sastāv no zemes vienības 1,8193 ha platībā ar kadastra apzīmējumu 17000230145, reģistrēts Liepājas pilsētas zemesgrāmatas nodalījumā Nr.100000672256 uz Liepājas valstspilsētas pašvaldības vārda. Nekustamais īpašums Meldru ielā 7, Liepājā atrodas Liepājas speciālās ekonomiskās zonas teritorijā un šobrīd netiek izmantots Pašvaldību likumā noteikto pašvaldības autonomo funkciju veikšanai.

Saskaņā ar Publiskas personas mantas atsavināšanas likuma 42. panta otro daļu atvasinātas publiskas personas nekustamo īpašumu var nodot bez atlīdzības citas atvasinātas publiskas personas vai valsts īpašumā. Atvasinātas publiskas personas lēmējinstitūcija lēmumā par atvasinātas publiskas personas nekustamā īpašuma nodošanu bez atlīdzības nosaka, kādas valsts pārvaldes funkcijas, atvasinātas publiskas personas funkcijas vai deleģēta pārvaldes uzdevuma veikšanai nekustamais īpašums tiek nodots. Nostiprinot atvasinātas publiskas personas vai valsts īpašuma tiesības uz nekustamo īpašumu, zemesgrāmatā izdarāma atzīme par atvasinātas publiskas personas lēmumā noteiktajiem tiesību aprobežojumiem. Ja nodotais nekustamais īpašums vairs netiek izmantots atvasinātas publiskas personas lēmējinstitūcijas lēmumā par atvasinātas publiskas personas nekustamā īpašuma nodošanu bez atlīdzības norādītās valsts pārvaldes funkcijas, atvasinātas publiskas personas funkcijas vai deleģēta pārvaldes uzdevuma veikšanai, valsts vai atvasināta publiska persona šo īpašumu bez atlīdzības nodod tai atvasinātai publiskai personai, kura šo nekustamo īpašumu nodevusi.

Liepājas speciālās ekonomiskās zonas likums noteic, ka Liepājas speciālā ekonomiskā zona izveidota ar mērķi attīstīt un veicināt tirdzniecību, rūpniecību, kuģniecību un gaisa satiksmi, kā arī starptautisku preču apmaiņu caur Latviju. Tās uzdevums ir piesaistīt ieguldījumus ražošanas un infrastruktūras attīstībai un jaunu darba vietu radīšanai Liepājā. Liepājas speciālajai ekonomiskajai zonai ir jāveicina Liepājas reģiona attīstība.

Ņemot vērā, ka nekustamā īpašuma Meldru ielā 7, Liepājā atrašanās Liepājas speciālās ekonomiskās zonas pārvaldes īpašumā sekmētu tās ar likumu uzdotā uzdevuma izpildi, pamatojoties uz Civillikuma 988. pantu, Liepājas speciālās ekonomiskās zonas likuma 3. pantu, Publiskas personas mantas atsavināšanas likuma 42. panta otro daļu un Pašvaldību likuma 10. pirmās daļas 16. punktu, izskatot Liepājas valstspilsētas pašvaldības domes pastāvīgās Pilsētas attīstības komitejas 2023. gada 13. aprīļa lēmumu (sēdes protokols Nr.4) un pastāvīgās Finanšu komitejas 2023. gada 13. aprīļa lēmumu (sēdes protokols Nr.4), Liepājas valstspilsētas pašvaldības dome **nolemj:**

1. Nodot bez atlīdzības Liepājas speciālās ekonomiskās zonas pārvaldes īpašumā Liepājas valstspilsētas pašvaldības nekustamo īpašumu, zemes vienību 1,8193 ha platībā, kadastra Nr.17000230146, Meldru ielā 7, Liepājā, Liepājas speciālās ekonomiskās zonas pārvaldes funkcijas – piesaistīt ieguldījumus ražošanas un infrastruktūras attīstībai un jaunu darba vietu radīšanai Liepājā – īstenošanai, nosakot, ka, ja iepriekš minētais nekustamais īpašums vairs netiek izmantots Liepājas speciālās ekonomiskās zonas pārvaldes funkcijas īstenošanai, Liepājas speciālās ekonomiskās zonas pārvalde īpašumu bez atlīdzības nodod Liepājas valstspilsētas pašvaldībai.

2. Pilnvarot Liepājas pilsētas pašvaldības iestādes “Nekustamā īpašuma pārvalde” vadītāju parakstīt visus ar nekustamā īpašuma Meldru ielā 7, Liepājā, kadastra Nr.17000230146, nodošanu bez atlīdzības Liepājas speciālās ekonomiskās zonas pārvaldes īpašumā saistītos dokumentus.

3. Liepājas valstspilsētas pašvaldības izpilddirektora vietniekam (īpašumu jautājumos) kontrolēt lēmuma izpildi.

|  |  |  |
| --- | --- | --- |
| Priekšsēdētājs | | Gunārs Ansiņš |
| Nosūtāms: | Izpilddirektora birojam, Juridiskajai daļai, Nekustamā īpašuma pārvaldei, Kapitālsabiedrību pārvaldības uzraudzības un revīzijas daļai, Liepājas speciālās ekonomiskās zonas pārvaldei | |